b'\n_START_ARTICLE_\nTrofeo Santiago Bernab\xc3\xa9u\n_START_PARAGRAPH_\nTrofeo Santiago Bernab\xc3\xa9u on vuodesta 1979 l\xc3\xa4htien pelattu jalkapallon kutsuturnaus, jonka Real Madrid j\xc3\xa4rjest\xc3\xa4\xc3\xa4 edesmenneen puheenjohtajansa Santiago Bernab\xc3\xa9un muistoksi. Turnaus on perinteisesti pelattu elo\xe2\x80\x93syyskuussa, ja se on usein kauden ensimm\xc3\xa4inen kerta, kun kannattajat n\xc3\xa4kev\xc3\xa4t joukkueen sen kotistadionilla Estadio Santiago Bernab\xc3\xa9ulla._NEWLINE_Vuosina 1979\xe2\x80\x931984 ja 1986 turnaukseen otti osaa nelj\xc3\xa4 joukkuetta ja se koostui v\xc3\xa4lierist\xc3\xa4, pronssiottelusta ja loppuottelusta. Vuonna 1985 ja vuodesta 1987 l\xc3\xa4htien on pelattu vain yksi ottelu Real Madridin ja toisen kutsutun joukkueen v\xc3\xa4lill\xc3\xa4 lukuun ottamatta vuotta 2002, jolloin turnaus pelattiin j\xc3\xa4lleen nelj\xc3\xa4n joukkueen kesken Real Madridin satavuotisjuhlallisuuksien vuoksi. Vuoden 2007 Trofeo Santiago Bernab\xc3\xa9u oli m\xc3\xa4\xc3\xa4r\xc3\xa4 pelata 29. elokuuta portugalilaista Sportingia vastaan, mutta Real Madrid p\xc3\xa4\xc3\xa4tti lyk\xc3\xa4t\xc3\xa4 ottelua kunnioittaakseen edellisen\xc3\xa4 p\xc3\xa4iv\xc3\xa4n\xc3\xa4 menehtyneen jalkapalloilija Antonio Puertan muistoa. Ottelu pelattiin lopulta 5. joulukuuta serbialaista Partizania vastaan. Vuonna 2014 ottelu j\xc3\xa4i kokonaan pelaamatta.'